To unge mænd på 16 og 17 år er blevet idømt flere års fængsel for et hjemmerøveri mod en 28-årig mand

En 28-årig mand blev udsat for hjemmerøveri på sin adresse i Ryomgård 26. juni, hvor to unge mænd på 16 og 17 år brød ind og berøvede manden for 200 kroner.

De er nu idømt henholdsvis tre et halvt år og tre år og syv måneders fængsel ved Retten i Randers.

Det skriver Østjyllands Politi i en pressemeddelelse.

Alene i stuen

Den 28-årige man havde siddet alene i sin stue og set tv, da der blev taget i håndtaget på havedøren. Da han åbnede døren, stod de to unge mænd iført sort maskering og bevæbnet med knive.

En af de unge mænd råbte 'giv mig pengene', hvorefter den 28-årige mand afleverede 200 kroner, som lå på hans køkkenbord.

Mændene gik derefter rundt og ledte efter andre værdier i huset, men da de ikke fandt noget, forlod de huset igen.

Anholdt

Den 28-årige mand fandt efterfølgende den 16-årige på Facebook, fordi han syntes, han havde set ham før.

Politiet fandt efterfølgende frem til den anden person, og de blev begge anholdt halvanden uge efter hjemmerøveriet.

'De tiltalte maskerede sig og trængte ind i en tilfældig borgers private hjem og begik røveri. Det er en alvorlig forbrydelse uanset udbyttet, og jeg er tilfreds med, at de nu er idømt længerevarende fængselsstraffe,' siger anklager Jacob Gents i pressemeddelelsen.

Den 17-årige modtog dommen, mens den 16-årige udbad sig betænkningstid, fremgår det er pressemeddelelsen.